1 Commemoratio S. Catharinae cum missa fiat sicut Priscae virginis, VII° calendas decembris. 2 Capitulo Trevirensi conceditur ut in Commemoratione familiarium nostrorum aggregentur. 3 Quicumque lanam vendiderit ultra quod statutum est in generali Capitulo, si abbas fuerit, sex diebus sit in levi culpa, duobus eorum in pane et aqua. Prior, cellerarius, mercator qui hoc praesumpserint, ab officiis suis amoveantur, poena quam praemisimus nihilominus puniendi. 4 Quicumque abbas vel cellerarius praesumpserit conversos in expeditionem mittere cum vecturis, omni sexta feria sit in pane et aqua ; conversi similiter donec ad propria fuerint revocati. 5 Abbates quibus aliquid committitur auctoritate generalis Capituli exequendum, sequenti anno vel per se vel per alios quid actum sit non negligant nuntiare, alioquin sint tribus diebus in levi culpa, uno eorum in pane et aqua ; quibus vero aliqua poenitentia iniungitur, si non renuntiaverint, similiter puniantur. 6 Si aliquis defunctus pro intolerabili foetore sustineri in ecclesia non potest usque dum missam habeat, sepeliatur ipsa die et in crastino missa cantetur pro eo ad hebdomadario, nisi proprietas vel solemnitas hoc impedierit, et a singulis sacerdotibus quatuor missas habeat ac si eodem die traditus fuerit sepulturae. 7 Casulae simplices sint et unius coloris sine aurifrigio et additamentis quibusdam appositis ad ornatum, ne diversitas in Ordine habeatur. 8 Quando aliqua commissio fit tribus abbatibus, si tertius praesentiam suam exhibere non potuerit, duo quod commissum est nihilominus exequantur, tertio se semper per litteras excusante. 9 In regionibus in quibus oportet habere equites garciones, inhibetur a Capitulo generali ne pedites habeantur, alioquin conversi qui eos duxerint, omni sexta feria sint in pane et aqua, quamdiu eos praesumpserint retinere. 10 Monacho Salvae Terrae a Capitulo indulgetur ut celebret. 11 Abbas de Nugariis qui pro intolerabili paupertate dicitur remansisse, sequenti anno veniat inde veniam petiturus. Abbas de Spina hoc ei nuntiet. 12 Abbas de Cethe cui iniunctum fuit anno praeterito ut veniat ad Capitulum, et venire contempsit, omni sexta feria sit in pane et aqua, et non celebret nisi in praecipuis solemnitatibus, et pro praesenti defuncto, et extra stallum abbatis maneat, donec Cistercio se praesentet, alioquin cedat. Abbas de Ursaria hoc ei denuntiet. 13 Abbas de Rusanni qui non venit ad Capitulum, cum venire potuisset sicut dicitur, tribus diebus sit in levi culpa, uno eorum in pane et aqua ; et sequenti Capitulo Cistercio se praesentet, et numerum 12 monachorum provideat statuere. Pater abbas de Joiaco usque ad Pascha, si non statuerit, omni sexta feria sit in pane et aqua, donec dictus numerus compleatur. 14 Abbas de Juncaria in Galetia qui hoc anno venire ad Capitulum debuit et non venit, sententiam Capituli sustineat, donec Cistercio se praesentet. Abbas de Spina hoc ei denuntiet. 15 Abbates de Portelon et de Benedictione-Dei in Gasconia, qui hoc anno non venerunt ad Capitulum cum venire debuissent, simili poena puniantur. Abbas de Scala Dei hoc eis denuntiet. 16 Abbas de Charitate qui litteras matrimoniales detulit ad Regem Arragonensem contra statutum Capituli, tribus diebus sit in levi culpa, uno eorum in pane et aqua. 17 Abbas S.-Justi qui de ingressu mulierum in monasterium suum, nullam egit poenitentiam, tribus diebus sit in levi culpa, uno eorum in pane et aqua ; et conventus qui hoc sustinuit, uno tantum die pane et aqua puniatur. 18 Abbas de Sobrade qui propter indignationem quam habebat ad filios, non visitavit filias, sex diebus sit in levi culpa, duobus eorum in pane et aqua ; et de cetero domos suas tanquam pater visitet et diligenter corrigat, si quid invenerit corrigendum. 19 De abbate filio abbatis de Sobrade qui novitium ante tempus probationis benedixisse dicitur, et monachos quos pater abbas eiecerat, sine consensu patris abbatis revocasse et ad locum abbatiae, sine licentia Capituli generalis, et inconsulto patre proprio commutasse, committitur abbati de Claravalle qui re diligenter inquisita vel per se vel per alium sic faciat emendari, auctoritate Capituli, ut Ordini cedat ad honorem et ille qui sic praesumpserit condigne puniatur, et ad sequens Capitulum generale qualiter actum fuerit nuntietur. 20 Abbas Albae Ripae qui denegavit prandium abbati per portam suam transitum facienti, uno die sit in pane et aqua, et de cetero tale omnimodis caveatur. 21 Abbas de Scala Dei qui tempore quo filias suas visitavit, ab uno filiorum suorum contra formam Ordinis praesumpsit accipere circiter LII bisantios et equitaturam, et decem ab alio, usque ad Pascha extra stallum abbatis maneat, et omni sexta feria sit in pane et aqua, et infra Capitulum generale sequens dictam pecuniam abbatibus filiis ad plenum restituat ; alioquin sequenti Capitulo super hoc veniam petat pro contemptu gravius puniendus, et de iuramento non abbatizandi quod praestitisse dicitur, committitur abbati Morimundi, qui si factum invenerit, digne corrigat quod certissime *constat,* si factum est, graviter puniendus. 22 Abbas de Egris qui contra formam Ordinis passus est mulieres ingredi monasterium suum, sex diebus sit in levi culpa, duobus eorum in pane et aqua, et XXX diebus extra stallum abbatis maneat. Monachus autem qui tunc prior erat, qui pitantias mulieris per manum pueri in refectorio recepit, in instanti Pontiniacum veniat, ad arbitrium Pontiniaci abbatis satisfacturus. 23 Abbates S. Urbani, Altae Cristae, et de Vrinisperch qui in abbatiis carnes cementariis ministrari permiserunt, tribus diebus sint in levi culpa, uno eorum in pane et aqua, et de cetero quotiescumque fecerint, scriptam super hoc poenitentiam agant, scilicet, ut qua die, sive abbas, sive alius, dederit, eadem die sit in pane et aqua. 24 Abbates qui tempore visitationis dederunt abbati Scalae Dei nummos aureos equitaturas sellas, et alia, tribus diebus sint in levi culpa, uno eorum in pane et aqua. 25 Petitio abbatis de Boutelen qui petit mutari in alium locum, committitur abbatibus de Morerole et Saltus novalis qui sequenti Capitulo quod factum fuerit denuntiabunt. 26 Petitio archiepiscopi Bisuntini, de festo duorum martyrum agendo, exauditur, ita ut cum duodecim lectionibus et una missa, in abbatiis illius provinciae celebrentur. 27 Petitio praepositi Sancti-Michaelis de Chamaro super domo quadam Ordini incorporanda, committitur abbatibus de Columba et de Locedio, qui ad locum accedentes diligenter inquirant de situ loci, de possessionibus, si Ordini sit idoneus, si cum pace dioecesani et fundatoris possit in abbatia construi, et quod inventum fuerit, Capitulo sequenti renuntient. 28 Item petitio abbatis Casemarii de loco in Calabria sibi pro abbatia creanda collato, committitur abbatibus Fossae novae et de Sambucina et de eis quae Ordini necessaria sunt, diligenter inquirant, et quod invenerint Capitulo sequenti renuntient. Abbas Sancti-Iusti hoc ei denuntiet. 29 De abbate Vallis Sanctae-Mariae restituendo ad petitionem ducis Austriae committitur abbati Morimundi. 30 Abbati de Pomerio conceditur ut ad Curiam mittat, vel proficiscatur. 31 Petitio abbatis de *Superadda* de translatione abbatiae Vallis Dei in meliorem locum, exauditur. 32 Petitio abbatis de Berola, de abbatia construenda, committitur abbati Morimundi qui locum consideret, et quod invenerit sequenti Capitulo renuntiet. 33 De grangia de Tela quae invadiata est, committitur abbati Bellae vallis qui in hoc domui suae provideat sicut viderit expedire. 34 De monachis de Tela qui dicuntur ostiatim et per ecclesias mendicare, committitur abbati Bellae vallis qui taliter istud corrigat, et sic eis provideat, quod ad hoc de cetero non cogantur, vel si non potuerint, monachi revocentur. 35 Iniungitur abbati Morimundi ut compellat abbatem de Valcellis et filios suos solvere pecuniam ad subventionem terrae hierosolymitanae. 36 De abbate de Borbona qui dicitur esse insufficiens, et novitium infra annos recepisse, et conversum qui in abbatem manum violenter iniecit, et rebus suis spoliavit, recepisse : committitur abbatibus Grandis silvae, Bellae perticae et de Walmanis qui ad locum accedentes, ista diligenter inquirant, et auctoritate Capituli digne corrigant. Abbas de Walmannis hoc aliis denuntiet. 37 Prohibetur abbati Carrazeti ne circam abbatiam suam nundinas patiatur ulterius convenire. 38 De quodam interfecto quem tulerunt clandestine fratres de Bipsella, committitur abbatibus de Fontanis et de Rievalle, qui hoc diligenter inquirant et corrigant et qualiter factum fuerit, sequenti Capitulo renuntient. 39 De domo eremitica quae offertur abbatis Saltus novalis a rege Legionensi, committitur abbatibus de Spina, et de Moreolia qui diligenter inquirant de loco si sit ordini idoneus, si *sufficientiam* habeat in possessionibus, et quod invenerint Capitulo sequenti renuntient. 40 De affinitate grangiarum inter domos Sancti-Andreae et Ripae altae, committitur abbatibus de Columba et de Caravalle, qui inter eos componant sicut viderint Ordini et domibus expedire, et quod actum fuerit, sequenti Capitulo *renuntient.* Abbas de Locedio hoc eis denuntiet. 41 Querela abbatum Pontiniaci et Rigniaci committitur abbatibus de Fonte Ioannis et de Longo vado, auctoritate Capituli terminanda. 42 Querela de Balbec et de Fulcardi monte, committitur abbatibus Savigniaci, Ursi campi et Caroliloci qui quod factum fuerit Capitulo sequenti renuntient. 43 De abbatibus de Sancto-Anasthasio et de Fossa nova qui de loco in monte Celio Ordini conferendo debuerunt inquirere, et Capitulo nuntiare, et negligentes super hoc extiterunt, praecipitur ut omni occasione postposita hoc exequantur, et Capitulo sequenti renuntient. Abbas Sancti-Iusti hoc eis denuntiet. 44 Super querela quae vertebatur inter domos Gratiae Dei, Gratiae Sanctae-Mariae et Sancti-Leonardi, carta quondam facta, auctoritate iudicum a Capitulo delegatorum, omnimodis observetur. 45 De exactionibus quae fiunt domibus nostris ab archiepiscopo Bisuntino et aliis episcopis sive baronibus, et de iis qui carnes comedunt, committitur domino Cistercii, ut super hoc domino Papae scribat. 46 De translatione domus Baronae in locum Iesu Christi, committitur abbati de Firmitate, ut agat super hoc sicut viderit expedire, ita ut ei nomen aliud imponatur. 47 Abbates de transmarinis partibus qui nunc praesentes sunt, de quibus Bergenses de Sancto-Audomaro pro venditione lanarum conqueruntur apud Teruanam conveniant, et antequam mare transeant, coram abbatibus de Dunis, de Longo villari et de Claro maresco ita ut cum eis componant, ut cum eis de cetero querela super hoc ad Capitulum minime veniat. Abbas Claraevallis talem personam mittere studeat, quae querelas illas compescat. 48 Quaerela abbatis Sancti-Maxentii adversus abbates de Crizai, de Gratia Dei, et de Bona valle, committitur abbatibus de Pinu, de Castellariis, de Morulis, auctoritate Capituli terminanda. 49 Abbati Novae villae conceditur commutatio loci sui. 50 De loco Danderel, committitur abbati Pontiniaci, ut de eo vel per se vel per alium disponat secundum statutum Capituli generalis. 51 De loco quem petit abbas de Porta commutari, committitur abbatibus Lubensi, de Silio qui accedentes ad locum, considerent si locus ille idoneus est ad abbatiam construendam, et quid de eo visum fuerit, ad sequens generale Capitulum referatur. 52 Abbates de Prulliaco, et de Sancto Portu, dominum regem adeant, super negotio abbatum de Obezina et de Cadonio et de Sancto-Andrea. 53 Querela de abbatia Rivi sicci quae translata est sine assensu Capituli generalis, committitur abbati Morimundi, qui diligenter consideret utrumque locum, et quem utiliorem iudicaverit, faciat habitari. 54 De querelis quae vertuntur inter Cisterciensem et Praemonstracensem Ordinem, committitur abbatibus Ursicampi, de Gardo et de Belantiis qui Praemonstratum venientes, tempore generalis Capituli, audiant diligenter quid propositum fuerit contra Ordinem nostrum, et respondeant quod utilius viderint respondendum. 55 Querela quae vertitur inter abbates Altaecumbae, et Sancti-Sulpitii, committitur abbatibus Bonae vallis et de Benedictione Dei, infra sequens generale Capitulum, sine omni excusatione terminanda. 56 Querela abbatis Morimundensis contra abbatem de Petra, de construenda abbatia, committitur abbatibus Claraevallis et Morimundi. 57 Abbati de Begardo qui de novo incorporatus est Ordini, conceditur ire Romam pro *privilegiis,* quibus omnino caret, impetrandis. 58 Abbas de Crista restituat ad plenum pecuniam suam abbati Vallis bonae usque ad sequens Capitulum generale, alioquin ab illa die imponitur ei perpetuum silentium reclamandi. 59 Querela abbatis de Quarrezeto super abbatia de Monte ramorum et de Montfer, committitur abbatibus de Orta, de Spina, de Valle bona, qui de iuramento et aliis circumstantiis diligenter inquirant et rei veritatem generali Capitulo renuntient. 60 Ex mandato domini Papae et auctoritate generalis Capituli, abbas Sancti-Sulpitii resignavit ecclesiam Sancti-Martini domui Pontigniaci, quia ei non poterat sufficienter providere. 61 De conversis de Petris qui manu armata occurrerunt abbatibus venientibus ad Capitulum, committitur, proprio abbati, qui tantum excessum digne corrigat, et ad sequens generale Capitulum, qualiter correctum fuerit, renuntiet. 62 Querela Guillelmi Bergensis de Area contra abbatem de Fornais, committitur abbati Savigniaci. 63 Querela quae vertitur inter domos Caricampi et de Gardo, abbatibus de Claromaresco et de Longovillari et de Balantiis authoritate Capituli determinanda. 